CELEX: 32020D1262
Language: sl
Date: 2020-09-04 00:00:00
Title: Izvedbeni sklep Sveta (EU) 2020/1262 z dne 4. septembra 2020 o spremembi Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost

10.9.2020   
               
               
                  SL
               
               
                  Uradni list Evropske unije
               
               
                  L 296/6
               
            
         IZVEDBENI SKLEP SVETA (EU) 2020/1262
         z dne 4. septembra 2020
         o spremembi Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395 Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Člen 168 Direktive 2006/112/ES med drugim določa, da imajo davčni zavezanci pravico do odbitka davka na dodano vrednost (DDV), ki je dolgovan ali plačan v zadevni državi članici iz DDV, obračunanega pri dobavi blaga in storitev, ki so jih prejeli in ki jih uporabijo za namene svojih obdavčenih transakcij. Na podlagi točke (a) člena 26(1) navedene direktive se uporaba blaga, ki predstavlja poslovna sredstva za zasebno rabo s strani davčnih zavezancev ali njihovih zaposlenih ali splošneje za druge namene kot za namene njihove dejavnosti, kadar je bila za to blago dana pravica do celotnega ali delnega odbitka DDV, obravnava kot opravljanje storitev za plačilo.
                  
               
                     (2)
                  
                  
                     Z Izvedbenim sklepom Sveta 2012/232/EU (2) je bilo Romuniji dovoljeno, da do 31. decembra 2014 omeji pravico do odbitka DDV na 50 % na nakup, nabavo znotraj Skupnosti, uvoz, najem ali zakup nekaterih cestnih motornih vozil in na DDV obračunan za izdatke, povezane s temi vozili, če se zadevno vozilo ne uporablja izključno za poslovne namene, ter da davčne zavezance oprosti obveznosti, da za druge namene kot za namene njihove dejavnosti, rabo takšnih vozil obravnavajo kot opravljanje storitev za plačilo na podlagi točke (a) člena 26(1) Direktive 2006/112/ES. Z Izvedbenim sklepom Sveta (EU) 2015/156 (3) je bilo obdobje veljavnosti Izvedbenega sklepa 2012/232/EU podaljšano do 31. decembra 2017. Z Izvedbenim sklepom Sveta (EU) 2017/2012 (4) je bila Romuniji dovoljena uporaba ukrepov odstopanja do dneva začetka veljavnosti pravil Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali do 31. decembra 2020, pri čemer se upošteva zgodnejši datum.
                  
               
                     (3)
                  
                  
                     Z dopisom, ki ga je Komisija evidentirala 13. marca 2020, je Romunija zahtevala dovoljenje za nadaljnjo uporabo ukrepa odstopanja od točke (a) člena 26(1) in člena 168 Direktive 2006/112/ES, da bi lahko nadaljevala z omejevanjem pravice do odbitka za izdatke za nekatera cestna motorna vozila, ki se ne uporabljajo izključno v poslovne namene.
                  
               
                     (4)
                  
                  
                     Uporaba pavšalne odstotne stopnje zneska DDV na izdatke, upravičene do odbitka za cestna motorna vozila, ki se ne uporabljajo izključno v poslovne namene, poenostavlja postopek pobiranja DDV.
                  
               
                     (5)
                  
                  
                     Na podlagi drugega pododstavka člena 395(2) Direktive 2006/112/ES je Komisija z dopisom z dne 2. aprila 2020 posredovala zahtevo Romunije drugim državam članicam. Z dopisom z dne 3. aprila 2020 je Komisija uradno obvestila Romunijo, da ima vse informacije, potrebne za presojo zahteve.
                  
               
                     (6)
                  
                  
                     Na podlagi člena 4(2) Izvedbenega sklepa 2012/232/EU je Romunija Komisiji skupaj z zahtevo za podaljšanje predložila poročilo o uporabi navedenega izvedbenega sklepa. Na podlagi trenutno razpoložljivih informacij Romunija navaja, da je omejitev na 50 % še vedno upravičena in primerna.
                  
               
                     (7)
                  
                  
                     Podaljšanje ukrepov odstopanja bi bilo treba omejiti na čas, ki je potreben za oceno učinkovitosti teh ukrepov in primernosti odstotka omejitve. Zato bi bilo treba Romuniji dovoliti nadaljnjo uporabo ukrepov odstopanja do 31. decembra 2023.
                  
               
                     (8)
                  
                  
                     Če Romunija meni, da je potrebno podaljšanje dovoljenja po letu 2023, bi morala Komisiji do 31. marca 2023 predložiti zahtevo za podaljšanje, skupaj s poročilom, ki vsebuje pregled uporabljenega odstotka omejitve, ki se uporabi za pravico do odbitka DDV na podlagi Izvedbenega sklepa 2012/232/EU.
                  
               
                     (9)
                  
                  
                     Ukrepi odstopanja bodo imeli zgolj zanemarljiv učinek na skupni znesek davčnih prihodkov Romunije, zbranih na ravni končne potrošnje, in ne bodo negativno vplivali na lastna sredstva Unije iz pobranega DDV.
                  
               
                     (10)
                  
                  
                     Izvedbeni sklep 2012/232/EU bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Člen 4 Izvedbenega sklepa 2012/232/EU se nadomesti z naslednjim:
            
               
                  „Člen 4
                  
                  
                     1.   Ta sklep preneha veljati na dan začetka veljavnosti pravil Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali 31. decembra 2023, pri čemer se upošteva zgodnejši datum.
                  
                  
                     2.   Vsaka zahteva za podaljšanje ukrepov, ki so predvideni v tem sklepu, se predloži Komisiji do 31. marca 2023. Takšni zahtevi se priloži poročilo, ki vsebuje pregled odstotka omejitve, ki se uporablja za pravico do odbitka DDV na podlagi tega sklepa.“
                  
               
            
         
         
            Člen 2
            Ta sklep začne učinkovati z dnem uradne obvestitve.
         
         
            Člen 3
            Ta sklep ja naslovljen na Romunijo.
         
         
            V Bruslju, 4. septembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 347, 11.12.2006, str. 1.
         
            (2)  Izvedbeni sklep Sveta 2012/232/EU z dne 26. aprila 2012 o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 117, 1.5.2012, str. 7).
         
            (3)  Izvedbeni sklep Sveta (EU) 2015/156 z dne 27. januarja 2015 o podaljšanju obdobja veljavnosti Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 26, 31.1.2015, str. 27).
         
            (4)  Izvedbeni sklep Sveta (EU) 2017/2012 z dne 7. novembra 2017 o spremembi Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 292, 10.11.2017, str. 57).